da en da en fr da da da nl da da lb nl fi da da da da da en da en fr en fr da en da sv en uz nl da da nb da da en da da da en sv fr fi da da de da de da da da nb da da da da da da da da da da da da da da da nl da da da da da da da da da da da en da da da da da da da da da da da da da da da da da da da da da da da da en da da sv da da fr en da de da da de fr da de nl da da da en da da da da da fr ceb en nl ceb fr de da da
10 smukke juledekorationer, du selv kan lave | ISABELLAS
af Anita Banner, Esther Geneser og Pernille Albers 28.10.2021
Stemningsfulde juledekorationer til kalender- og adventslys hører julehyggen til, og du kan selv kreere de smukkeste kranse og dekorationer af naturlige materialer. Få masser af inspiration og guides her!
Det hører julen til med stemningsfulde juledekorationer til advents- og kalenderlys. Det er både sjovt og hyggeligt at lave kreative dekorationer for store og små i familien. Skal det være simpelt, kan du lave dem med ler, gran og pynt, men det er kun fantasien, der sætter grænser!
Det kan virke omstændigt, men det behøver hverken være svært eller dyrt at lave ekstra kreative og dekorative dekorationer. Du kan samle materialer i naturen helt gratis, supplere med blomster fra blomsterhandleren og toppe med lidt glimmer og pynt.
Har du også brug for lidt ekstra inspiration til årets juledekorationer, har vi samlet 10 smukke dekorationer med grene, kogler, mos, blomster og meget mere herunder!
Sådan laver du en juledekoration - 10 smukke dekorationer
Her får du tre smukke opskrifter og en hel masse inspiration til at lave din egne juledekorationer. Der er både noget til dig, der er vild med festlige farver og til dig, der er mere til det afdæmpede naturlook. Bliv inspireret her!
Det skal du bruge: Guldfarvet hobbymaling • Lille pensel • Lærketræskogler – helst på grene • Halmkrans, Ø 30 cm • Myrtetråd • Blå eller lilla tørrede hortensiahoveder • Hjertegræs farvet rødt (blomsterhandlere) • Havre farvet lilla (blomsterhandlere) • Lilla tætblomstret hindebæger (statice) • Siv eller lange græsser fra naturen • Mos (tørret eller frisk) • Lim • Fad • 1 fyrregren • 4 store beige, cremefarvede eller nude bloklys
Sådan gør du: Mal alle dine lærkekogler med guldmaling, og lad dem tørre. Det tager en dags tid. Sortér alle dine materialer til kransen i små bunker, så du har overblik over dem. Bind materialerne på kransen med myrtetråd i tilfældig rækkefølge. Sørg for, at kransen er helt dækket. Lim eller bind de tørre guldkogler på kransen hist og pist. Placér kransen på et flot fad, og læg en fyrregren og lidt guldkogler omkring. Stil bloklysene i midten af kransen.
TIP: Vil du ikke købe materialer hos blomsterhandleren, kan du også selv eksperimentere med at spraymale tørre græsser. Efter jul kan kransen pakkes forsigtigt ned i en æske med låg og gemmes til næste år. På den måde får du glæde af de dyre materialer fra blomsterhandleren år efter år.
Stor juledekoration med juleroser og skovbund
Det skal du bruge: Fad/skål • Plastik •  Oasisfix/elefantsnot • Ler • 1 bloklys • Oasis • Lidt mos • Forskellige kogler og grene med lav •  Eukalyptusgrene • Rosa juleroser
Sådan gør du: Beklæd fadet/skålen med et lille stykke plastik, som du sætter fast med oasisfix/elefantsnot. Kom derefter en lille klump ler i, der er stor nok til, at lyset kan sidde fast. Fyld våde oasisstykker rundt omkring lyset og næsten op til kanten af skålen – der skal være ca. 5 cm fri op til kanten. Fyld nu skålen med grønt, kogler og grene rundt om lyset. Kom til sidst blomsterne i.
Lav den smukkeste buket til julebordet
Det skal du bruge: Blomster fra en klase hortensia • Guldfarvet hobbymaling • Lille pensel • Klematisranker med frøstande • Ranker fra arkitektens trøst • Grene fra spøgelsestræ, Corokia cotoneaster (stueplante) • Guldmyrtetråd • 8 små sorte lysestager • 8 lange hvide kertelys • 1 flot fad
Sådan gør du: Pres en håndfuld hortensiakronblade mellem tunge bøger. Det tager cirka en dag, før de er helt flade. Mal sirligt kronbladene med guldmaling. Form en krans af klematisranker med frøstande ved blot at vikle grenene sammen til en krans i en passende størrelse. Vikl herefter grene fra arkitektens trøst ind og ud af klematiskransen – hold hele tiden kransen let og luftig. Afslut ved at vikle grene fra spøgelsestræ ind i kransen. Tråd de fine guldkronblade på guldmyrtetråd med passende mellemrum imellem, og vikl forsigtigt tråden med bladene rundt om kransen. Pas på, at bladene ikke går i stykker, for de er lidt sarte. Placér lysestagerne rundt om og inde i kransen samt et par stykker ned imellem grenene på kransen. Sæt de lange, hvide kertelys i stagerne, tænd dem, og nyd dit flotte mesterværk.
TIP: Alle typer bøjelige grene kan bruges til at lave denne krans. Efter jul kan du fjerne guldranken og eventuelt binde et par friske blomster fra juleroser eller vinterblomstrende buske på. Så kan du have glæde af kransen helt til foråret.
Det skal du bruge: Tynd gren • Halm- eller stålkrans, Ø ca. 50 cm • Bøjelige grene, f.eks. troldpil eller hassel • 4 fyrfadslyseholder med fyrfadslys • Grønt dekorationsbånd • Jutegarn eller andet stærkt bånd, som kransen kan hænge i • Mos • Vindseltråd • Slørasparges • Vilde græsser • Tungeblad (Ruscus hypoglossum) • Silkefyr • Grene med lærkekogler
Sådan gør du: Start med at beklæde kransen med bøjelige grene, som du vikler rundt om den. Sørg for, at kransen er stabil og stadig lidt luftig, så det er muligt at stikke fyrfadsholderne igennem. Bind derefter bånd og jutegarn på kransen, og hæng den op. Det er nemmest at arbejde med kransen på denne måde: Bind lidt mos på kransen med vindseltråd. Stik nogle aflange grene fra slørasparges fast i kransen, så det ser luftigt og naturligt ud. Gør det samme med de øvrige materialer, til du er tilfreds med resultatet.
9 smukke juletableauer — tips til dit julebord
Rustik juledekoration med husløg og gran
Det skal du bruge: Fad/skål • Plastik • Oasisfix/elefantsnot • Ler • 1 bloklys • Oasis • Mos • Husløg • Roset (Echeveria) • Blød ene • Eukalyptus • Italiensk cypres (eller anden grantype) • Lærkegrene med kogler • Blå tidsler • Tørrede hortensiaer (friske kan også bruges) • Snebær • Hindebæger
Sådan gør du: Beklæd fadet/skålen med et lille stykke plastik, som du sætter fast med oasisfix/elefantsnot. Kom derefter en lille klump ler i, der er stor nok til, at lyset kan sidde fast. Fyld våde oasisstykker rundt omkring lyset og næsten op til kanten af skålen – der skal være ca. 5 cm fri op til kanten. Fyld nu skålen med mos, husløg, grønt og grene med kogler rundt om lyset. Kom til sidst blomsterne i.
Det skal du bruge: Lærketræskogler • Guldfarvet hobbymaling • Pensel • Friske og tørrede hortensiahoveder • Et par stilke juleroser • Et par lyserøde hyacinter • Et par roser og nelliker • Eukalyptuskviste • Enebærog fyrrekviste • Sorte ligusterbær • Echeveria, roset eller andre små sukkulenter • Halmkrans • Vindseltråd Elefanttråd • Lim • Vandforstøver • Guldglimmer • Fad 4 bloklys • Evt. ler eller elefantsnot
Sådan gør du: Mal lærkekogler med guldmaling, og lad dem tørre. Klip alle materialer til i en passende længde. Bind dem lidt tilfældigt på halmkransen med vindseltråd – fordel blomsterne, så de ikke sidder det samme sted. Sukkulenterne kan du stikke på små stykker elefanttråd og sætte ned i kransen. Lim de guldfarvede lærkekogler lidt skødesløst på kransen. Sprøjt med vandforstøver lidt vand på kransen, og drys guldglimmer på hist og pist. Når vandet tørrer, sætter glimmeret sig godt fast, og du undgår at skade blomsterne med spraylak. Stil kransen på et fad med fire lys i midten. Du kan eventuelt sætte dem fast med ler eller elefantsnot.
TIP: Køb en enkelt julerose, og brug blomsterne i din krans. Klip et par hoveder af, når de første er visne. Plant planten ud i din have, når frosten er væk. Det samme kan du gøre med hortensia.
Grøn krans med orkidéer og lavendel
Det skal du bruge: Mos • Halmkrans • Vindseltråd • Blød ene • Rhipsalis pulchra (eller lignende grøn sukkulent/stueplante) • Grønne daddelgrene (blomsterhandlere) • Hvide orkidéer på gren • Hindebæger • Tørret lavendel • Lav • Romernåle • 4 hvide bloklys • 12 stykker elefanttråd eller 4 lyseholdere
Sådan gør du: Bind mos fast på halmkransen med vindseltråd, så den er dækket. Sæt de øvrige grønne materialer og blomster fast på kransen ved hjælp af romernåle. Sørg for, at materialerne sættes lidt tilfældigt, så kransen får et naturlig og let udtryk. Sæt til sidst lysene fast på kransen: Opvarm 3 stykker elefanttråd til hvert bloklys, stik dem op i bunden af lyset, og sæt lyset ned i kransen. Du kan også blot sætte dem fast i 4 lyseholdere.
Fin dekoration på fad med kogler og roser
Overdådig opsats med husløg og ranunkler
Det skal du bruge: Halmkrans • Mos • Vindseltråd • Eukalyptusgrene • Gran • Daddelgrene • Lærkekogler • Lav eller vindheks • Roset (Echeveria) • Romernåle (eller vindseltråd) • Oasis • 8 ferskenfarvede ranunkler • 4 aflange lys med lyseholdere • Opsat • Fad • Julekugler
Sådan gør du: Beklæd kransen med mos ved at vikle det fast med vindseltråd. Sæt derefter de øvrige materialer undtagen ranunkler fast på kransen med romernåle (du kan også binde dem fast med vindseltråd). De yderste materialer skal være lange, så de kan hænge ned langs kransen, for den lægges på en opsats. Skær 4 små firkanter af våd oasis – de skal måle ca. 4 x 4 cm. Beklæd dem med mos på siderne og i bunden, men ikke i toppen – der skal blomsterne sidde. Bind mospakkerne fast på kransen med vindseltråd, så de er jævnt fordelt. Stik 2 ranunkler ned i hver mospakke. Sæt lysene ned i lyseholderne, og stik dem ned i kransen. Sæt kransen på en opsats, og stil den på et fad, der er pyntet med et par julekugler og rester fra kransen.
Kalenderlys i en hel bakke natur
Det skal du bruge: Kogler fra el • Guldfarvet hobbymaling • Lille pensel • Grøn oasis • Hobbykniv • Aflang bakke • Kalenderlys • Kviste af fyrregrene • Kviste af nobilisgran • Grene fra stuegran, Araucaria, skarpgrøn (fås i flere supermarkeder) • Frisk pudemos • Evt. hårnåle • Islandsk mos • Hvidt mos • Tørre rosengrene med hyben • Lammeøre • Frøstande fra krydderurter • Lim • Vokset æble eller lilla julekugle • Echeveria, roset • Vandforstøver • Gulddrys
Lav et sødt kalenderlys
Sådan gør du: Mal ellekogler med guldmaling, og lad dem tørre. Skær din oasis til, så den passer til bakken. Lad den så trække rigeligt med vand, og placér den i bakken. Placér kalenderlyset. Stik de forskellige grantyper i oasissen i siderne. Fyld op med de øvrige materialer. Den friske pudemos kan du eventuelt sætte fast med et par hårnåle. Lad grenene med hyben stikke lidt opad, så udtrykket bliver levende. Placér de guldmalede ellekogler i dekorationen. Lim vokset æble/julekugle og Echeveria på. Spray med vandforstøver de steder, hvor du ønsker guldstøv, og drys med rigeligt guldstøv.
TIP: Spid eventuelt dit lys med elefantståltråd i bunden, så det står ekstra godt fast i oasissen. Giv gerne dekorationen en smule vand hver anden dag, for så holder materialerne sig friske helt til 24. december.
Romantisk krans med høje lys
Det skal du bruge: Vindseltråd • Halmkrans • Rødlige og grønne eukalyptusgrene • Tørret lavendel • Silkefyr • Afrikanske kogler • Hindebæger • Lilla nelliker • Blød ene • Rød hortensia • Islandsk mos • Blå tidsler (mandstro) • Stjerneskærm, Astrantia • 4 høje lys • 8 stykker elefanttråd eller 4 lyseholdere
Sådan gør du: Fastgør vindseltråden på halmkransen. Klip alle materialer i passende størrelse på ca. 10 cm. Bind dem skiftevis på halmkransen med vindseltråd. For at få det lidt vildere udtryk skal du binde materialerne, så enderne vender i forskellige retninger – sørg for, at det ser en smule tilfældigt ud. Sæt til sidst lysene fast på kransen: Opvarm 2 stykker elefanttråd til hvert lys, stik dem op i bunden af lyset, og sæt lyset ned i kransen. Du kan også blot sætte dem fast i 4 lyseholdere.
5 søde idéer med kristtorn
Er din elregning også steget? Sådan sparer du på strømmen!
Sådan laver du syltede grønne tomater
Havekalender 2022: Isabellas' gøremål i haven — uge for uge
Er din elregning også steget? Sådan sparer du på strømmen!
Sådan fjerner du kalk fra din bruseniche
Vild med Nutella? Så nemt kan du lave din egen version!
Kontakt Køb abonnement Annoncør
Administrer samtykke Cookie- og privatlivspolitik